偈颂一百二十三首
作者：释祖钦
朝代：宋

水绿山青，鹊噪鸦鸣。满耳满目，非色非声。既非声色，却作么生安名，大方广佛华严经。人天眼目，佛祖纲维。千差万别，一以贯之。克宾法战不胜，南泉斩却猫儿。春日晴，烧痕青，布谷催耕处处鸣。虽然底事最分明，只是不得将眼看并耳听。无解无结，犹是空中钉橛。有修有證，何异捕风捉月。济北之道，出乎平常。语默动静，脱体全彰。三玄三要，松直棘曲。四宾四主，凫短鹤长。栽田且博饭，随分煮藜苋。一任少丛林，佛法不怕烂。天悠悠，云悠悠。辊底浪花翻雪，竞龙舟。乳燕飞华屋，梅子正香熟。连核和皮，一咬百杂碎，元来祖意教意。雪瀑挂层崖，月狖啼寒木。吹毛剑，啮镞机，肘后符，顶门眼。潭州城里起五千间寨屋，道林寺里借一百名夫。你辈后生晚进，茄子瓠子，吃现成饭，知什么碗。晓天月白，古岸舟横。一阳来复，吾道大亨。黄面老子，六载辛勤。寻得鼻孔，打失眼睛。撮土成金古赵州，据人来问直相酬。声前有意今谁委，门外一江春水流。海水不可斗量，虚空不可尺度。净地不可撒沙，烂泥不可著脚。铁牛对对黄金角，木马双双白玉蹄。明举似君如未会，江南三月鹧鸪啼。群阴剥尽，一阳复来。万顷清湘，寒冰发焰。千年古柏，枯干花开。四月八，生悉达。九龙吐水浴金躯，云门一棒要打杀。天不能盖，地不能载。即之本无，弃之则在。无本不无，在即不在。金刚与泥神揩背，一拶粉碎。秋风萧萧，夜雨飘飘。孤峰绝顶，转见寂寥。旷劫前头时节，看来不异今朝。丁一卓二，见三下三。和盘掇转，地覆天翻。两岸夭桃花欲燃，一丝风动钓鱼船。莫言世上无仙客，须信壶中别有天。杜鹃啼血满花枝，底事匆匆苦劝归。归到故乡还似客，村村绿暗与红稀。落花三月雨，残梦五更钟。声色俱销尽，玄关又一重。一心三观，一句三玄。曾无彼此，休分教禅。回途复妙也，枯木岩前差路。穷渊极流兮，海底红尘亘天。竟日窗开坐寂寥，岩前笋稚欲齐腰。幽禽忽起藤花落，涧瀑吹声度石桥。前四十五日，知进不知退。后四十五日，知退不知进。正当今日，进退两忘。季夏极热，薰风自凉。时闻一阵藕花香。闻名不如见面，见面不如闻名。三十年不识个一字，元来却是枚丁。断臂立雪，负石踏碓。取人心肝，克由叵耐。护圣遮里，使不得你露面作窃，且退且退。皇图更统，佛运亦新。四海八蛮，咸倾化日，穷岩绝壑，共舞阳春。夜月透灵犀，寒光吞老蚌。如是转法轮，平沉乎万象。释迦已灭，弥勒未生。于此二千年内，有法谁说，有令谁行。云门鼻直，德山眼横。你有一丈还你一丈，你有一尺还你一尺。若只咬定不肯回头，白日青天霹雳。佛法本无多子，堂堂日用之间。只因自信不及，却于易处艰难。今夜不免作些方便，为诸人豁开户牖拶碎疑团。星在秤兮不在盘。丛林虽未整肃，更点却要分明。粒米须还粒饭，八两定要半斤。万化之源，万物之母。德被河沙，量包海宇。圣中之圣，主中之主。庆会一时，寿崇千古。以坤自贵，月朗太虚。以乾为子，红日卓午。一切法离分别相，依前诸相自如如。春风影里乾坤大，无限江山开画图。是亦刬，非亦刬。令下无私，棒头有眼。年来年去，去来不动乾坤。岁旧岁新，新旧一般时节。苍卞山风骨自露，太湖水彻底无波。冷冷落落，哆哆和和。门外雪消春水滑，庭前玉立桂婆娑。我此泼天门户，大地一网俱收。若是祥麟瑞凤，从教戴角擎头。弄晴微雨湿春风，柳自青青花自红。寄语游人急回首，歌楼不在画桥东。岸柳摇金，溪桃吐玉。波旬无端起舞，阿难平地悲哭。因甚如此，亲见如来面目。春日迟迟，绿暗红稀。叵耐深山百舌，也学江南杜宇，声声报道不如归。洗面摸著鼻孔，不知打破漆桶。园里蓬头道者，全无供养之心，烂却瓜秧瓠种。只闻子声，不见子形，忒煞分明。只得其体，不得其用，可煞现成。有体有用，无正无偏。一法忽尔，万法亦然。麻三斤，乾屎橛，庭前柏树子，这里会得，不直半钱。转求转远，不求更远。岂不见东野庵前水磨，辘辘机轮自转。水不洗水，金不博金。青天白日，自古自今。事有万殊，法无异说。寒但言寒，热但言热。千说万说，不如亲面一见。千讨万讨，不知只在手头。寒风萧萧，黄叶飘飘。鹤眠松顶，云卧山腰。几番今日又明朝。道在日用，日用不知。饥只吃饭，寒只添衣，晴天爱日挂枯藜。点检溪头梅树，向阳偷放南枝。松直棘曲，凫短鹤长。日移山影转，风送野花香。春雨溟濛，春云叆叇。忽然杲日当空，天不能遮，地不能载。解语非干舌，能言不是声。碧班班碧剥，当滴帝都丁。进则撞头磕额，退则堕坑落堑。动则犯手伤锋，佛法何曾梦见。咄，莫道仰山今日无为人方便。插一茎草建梵刹，捏双空手竖僧堂。古今相去知多少，七尺单前自较量。晕入灵犀，胎含老蚌。正好修行，正好供养。有人于此拂袖便行，脚跟下已吃三十拄杖。何以见得，禅归海，经归藏。秋风生夜凉，坏壁吟寒螀。的的祖师意，明明不覆藏。父母未生前，毕竟是什么。当体没踪由，求之即蹉过。不蹉过，南北东西岂非我。秋气凄清，秋光淡荡。鹭鸶飞下遥天，明月芦花一样。修造工夫已辨，龙神土地亦安。因甚水云来往，尚如月晓星残。不冷不热炉鞴，半真半假金鍮。铸作瓶盘钗钏，却成品字柴头。是法非思量分别之所到，是义非见闻觉知之所造。三冬和气暖烘烘，半夜日头红杲杲。搭著便回，点即不到，已是无端入荒草。火炙胸前暖，风吹背后寒。西来的的意，亲切不相干。好雨知时节，当春乃发生。倒栽石上无根树，枝叶通身一夜萌。情尘未脱，有眼如盲。心是根，法是尘，两种犹如镜上痕。镜已破，法不存，疏影横斜水清浅，暗香浮动月黄昏。南薰入奏，殿阁生凉。西来祖意，切忌商量。向下文长。非阙不知圆，非圆不知阙。圆阙本相因，本无圆与阙。一棒打不杀，千古阿剌剌。是阿谁兮名悉达，更问如何兮四月八。禅禅碌碡，道道木头。会得全无巴鼻，不会却有来由，何似云门六不收。坐本无拘，何必曰放。动静但见一如，日用自然虚旷。鹊噪鸦鸣，水绿山青。腾腾任运不知名，也是错认定盘星。有权有实，有照有用。匆匆夏影将残，飒飒凉飙又动。四时代谢，日月如流，万法乘除，有无似梦。独有老赵州，太惺惺，复懞懂，却道萝卜三斤重。连朝淹黑豆，黑豆已萌芽。满地天风起，吹开劫外花。油油，开口不在舌头。莫莫，滋味看来太薄。细思量，休卜度。令人常忆老龙牙，手里把柄木杓。人从兴化来，接得剑州信。说道淩霄峰顶棋盘，元是钱王石镜。二十年前一共看，今日重逢，有何照證。雨中灯，云中月。最分明，太皎洁。巴陵三转语，大仰一瓯茶。有恩成怨恨，无事是雠家。杜鹃啼血染山花。晨朝吃粥，斋时吃饭，人人尽知有。开单展钵，拈匙放箸，一一不借他人手。露地白牛黑黑，是处寻他不得。山青水绿，似有如无。眼见耳闻，依稀彷佛。全不顾时，蹄角却在。才动著时，踪由已没。月下闲将短笛吹，风前休把长绳勒。阿呵呵，也奇特，如今趁亦不去，自在东西南北。市行高下不须疑，问著平人自得知。红豆啄残鹦鹉粒，碧梧栖老凤凰枝。云影重重，山色濛濛。天晴日出，柳绿花红。云门大师飏下乾屎橛，直得清香遍地，散为万物春风。闰月月望，月即寻常。云埋即闇，云散即光。插锹而立，去死十分。拔锹便去，弄鬼精魂。山鸟山花笑杀人，惭惶炷此一炉薰。集云一关，似乎等闲。看时容易，透时即难。森罗万象，从教侧目，三世诸佛，迥绝跻攀。一径古松苔藓斑。东行西行，指天指地。尽谓如来降生，我道魔王出世。一棒打杀，贵图太平。时当孟夏，麦绿桑青。呼六为五，破二作三。眼观东北，意在西南。仰山门下却不用遮般茶饭，佛法不怕烂。眼空东鲁，口吸西江。机锋峻捷，不让老庞。仰山遮里别无禅道佛法，只有一口吹毛利剑凛凛如霜。要为人剪除毛病，换骨洗肠。长忆江南三月里，鹧鸪啼处百花香。高而无上，低而无下。上下三指，彼此七马。临济大师到此咬嚼不破，被黄檗拄杖再三痛打。成龙者升天，成蛇者撺草。将谓随一切性任其所适，谁知愤愤悱悱却成烦恼。集云峰高日杲杲。无忧树下，右胁诞生。已是造妖捏怪，那堪七步周行。云门一棒打杀，未为剿绝。看来只好活葬，解脱无底深坑，依前日午打三更。九龙吐水，七步周行。云门一棒打杀，正是摩顶授记。葛藤枝蔓重生，从教遍地纵横。有物先天地，无形本寂寥。能为万象主，不逐四时凋。天寒人寒，五蕴山头仔细看。风动幡动，明眼人前休说梦。休拟议，莫商量。无朕兆，绝承当。君不见江路野梅无主，自开自落，分外馨香。一枝横亚清波上，引得游蜂上下忙。坐教直，猛著力。提个狗子佛性无，万缘俱屏息。似银山，如铁壁。蓦然一拶粉碎，天地空，人境忘，寤寐如，死生一。万别千差尽空寂。元宵令节，且喜天晴。高烧银烛，照佛光明。尽道先师今日死，谁知今日是生朝。不知却有何凭据，紫柏黄檀一处烧。昼影当轩夏日长，只知吃粥著衣裳。光阴倏忽催人老，嫩绿骎骎已过墙。薰风自南来，殿阁生微凉。诸佛出身处，切忌错商量。天寒人寒，大寒小寒。热则普天匝地热，寒则普天匝地寒。热不自热，寒不自寒。红日上三竿，当阳仔细看。只此见闻非见闻，无馀声色可呈君。岭梅破雪偷开眼，一点清香欲断魂。去岁元宵节，无油不点灯。今岁元宵节，有月照危层。岁旧年新，夜暗昼明，未尝移易。日迁月化，山青水绿，依旧寻常。小尽二十九，大尽三十日，也是镇州萝卜，汉地生姜。休咬嚼，没商量。梅花纸帐一炉香，衲被蒙头春昼长。春风陌上郎，得钱随手使。货物忽相当，撞得恰好子。湛湛澄澄，孤明历历，未是到家消息。直饶尽底掀翻，不留朕迹，其奈参天荆棘。指天指地，点胸点肋。将谓六识未具初生孩儿，元来通身是胆白拈正贼。久雨不晴，浸烂衲僧鼻孔。如何是衲僧鼻孔，浮云散尽碧天宽，赫赫金盆海里涌。禅，树止叫喧喧。道，门前风浩浩。冷地思量真可笑。笑什么，等闲拾得一颗苏州梨，看来却是青州枣。九旬禁足，三月护生。逗到功成行满，依前日午三更。龙渊水风恬浪静，獭径桥雾锁云横。去者自去，住者自住，坐者自坐，行者自行。杖头纵有通霄路，且共扶持折脚铛。动弦别曲，叶落知秋。大千沙界，一举全收。一毛头上师子，示现百亿毛头。好供养，好修行。拂袖便去，也不多争。火冷灰寒炭又无，大家兀坐嘴卢都。冷灰堆里忽豆爆，大地通红火一炉。觅起处不得，寻觅处无地。见色元来见心，见了元来不是。是不是，镜不照镜兮水不洗水。法逐心生，心随法变。心法双忘，千化万变。扇子？跳上三十三天，？著帝释鼻孔。盏子扑落地，楪子成七片。虽是一期方便，闻名不如见面。澄潭月影，静夜钟声。不留而照，不待而鸣。而亦离闻绝见，非色非声。昏沉散乱，莫非本地风光。绝点纯清，正是真常流注。非不非，是不是。差之毫釐，失之千里。幸然无些子事，何须强说道理。晷影推移线日长，无言童子自商量。虽然不是神仙药，海上传来第一方。个事本成现，觅则不可见。白圭本无瑕，琢磨乃成玷。执之以实法，空中生闪电。视之以等闲，脚下添红线。若是学道人，好好看方便。莫看仙人手中扇。集云峰头独立，仰祝圣寿无极。百千甲子春秋，臣僧今日七十，乙酉正月初一。春风荡荡，春日熙熙。花开笑面，柳展欢眉。处处呢喃紫燕，声声睍睆黄鹂。麻三斤，乾屎橛，庭前柏树子，遮里见得，全理全事，无是无非。坐断集云峰顶上，大家齐贺太平时。一夜雨声滴滴，元是檐前雪消。冷地令人忆著，相国寺里芭蕉。久雨忽晴，心光发明。团团红日，寥寥太清。非特好晒㫰，亦乃好经营。下秧种粟，桑麻渐青，绿杨枝上晓莺鸣。长连床上，开单展钵，可煞现成。至化无方，至德有光。迟日江山丽，春风花草香。玉壶影里劫春长，乾坤独露堂堂。春山重重，夜雨濛濛。长连床上，闭眉合眼，睡到晓钟。心也空，法也空，不起第二念，坐断主人翁。进无前，退无后。毫发参差，便成窠臼。八月二十五，洞山离查渡。